b'\n_START_ARTICLE_\nAnestesia\n_START_PARAGRAPH_\nAnestesia, nukutus tai narkoosi on l\xc3\xa4\xc3\xa4ketieteen termi, jolla tarkoitetaan kivun poistoa ihmisen tai el\xc3\xa4imen toimenpiteen ajaksi. Anestesioihin keskittynytt\xc3\xa4 l\xc3\xa4\xc3\xa4ketieteen osa-aluetta nimitet\xc3\xa4\xc3\xa4n anestesiologiaksi. Anestesiatyyppej\xc3\xa4 ovat yleisanestesia, alueellinen anestesia, paikallisanestesia ja dissosiatiivinen anestesia. Anestesiologiset kivunpoistomenetelm\xc3\xa4t ovat nukutus ja puudutukset, esimerkiksi spinaali-, epiduraali- ja plexuspuudutukset. Yleisanestesian katsotaan koostuvan kolmesta osatekij\xc3\xa4st\xc3\xa4: kivun poistosta, nukutuksesta ja lihasten rentoutumisesta. Anestesian suorittaa anestesial\xc3\xa4\xc3\xa4k\xc3\xa4ri (eli anestesiologi, puhekieless\xc3\xa4 usein nukutusl\xc3\xa4\xc3\xa4k\xc3\xa4ri) jonkin anestesia-aineen avulla.\n_START_SECTION_\nHaittoja\n_START_PARAGRAPH_\nAnestesiamenetelmien kehittyess\xc3\xa4 haittavaikutukset ovat tulleet harvinaisemmiksi, ja yh\xc3\xa4 vaikeammin sairaita henkil\xc3\xb6it\xc3\xa4 voidaan hoitaa yh\xc3\xa4 turvallisemmin. Leikkaus ja nukutus edellytt\xc3\xa4v\xc3\xa4t aina peruselintoimintojen huolellista valvontaa. Tavallisimpia haittavaikutuksia ovat (noin yhdelle kymmenest\xc3\xa4-sadasta) pahoinvointi, kurkkukipu, v\xc3\xa4symys ja kutina. Harvinaisiin haittavaikutuksiin (noin yhdelle tuhannesta) kuuluu mm. virtsaamisvaikeus, hengitystieinfektio, lihaskipu, hammasvaurio (vaikean tai taitamattomasti suoritetun laryngoskopian tuloksena) ja pitk\xc3\xa4aikainen muun sairauden vaikeutuminen._NEWLINE_Yksi musta luku anestesian historiassa on kuraren k\xc3\xa4ytt\xc3\xb6 vauvojen leikkauksissa. Aina vastasyntyneist\xc3\xa4 18 kuukauden ik\xc3\xa4isille vauvoille tehtiin vuosikymmenien ajan leikkauksia kuraren avulla. Leikkauksessa voidaan k\xc3\xa4ytt\xc3\xa4\xc3\xa4 kuraren synteettist\xc3\xa4 vastinetta, pankuronia, joka halvaannuttaa lihakset. Ihminen on siis t\xc3\xa4ysin kykenem\xc3\xa4t\xc3\xb6n liikuttamaan lihaksiaan mill\xc3\xa4\xc3\xa4n tavoin. Mutta kurare ei kuitenkaan poista kipua. Vauva saattoi siis olla tajuissaan ja tuntea kipua laajankin leikkauksen aikana. T\xc3\xa4m\xc3\xa4 vauvojen leikkauksissa k\xc3\xa4ytetty menetelm\xc3\xa4 tuli julkisuuteen vasta vuonna 1985, kun joillekin vanhemmille selvisi, ett\xc3\xa4 heid\xc3\xa4n vakavasti sairaat vauvansa eiv\xc3\xa4t leikkauksen aikana oikeasti saaneet lainkaan kivunlievityst\xc3\xa4. T\xc3\xa4m\xc3\xa4 oli ollut mahdollista, koska l\xc3\xa4\xc3\xa4k\xc3\xa4reiden keskuudessa eli voimakkaana k\xc3\xa4sitys, etteiv\xc3\xa4t vauvat kykene tuntemaan kipua.\n_START_SECTION_\nAnestesia villiel\xc3\xa4imill\xc3\xa4\n_START_PARAGRAPH_\nUseimpien villiel\xc3\xa4inten kohdalla anestesia hoidetaan rauhoittavalla nuolella tapaturmien v\xc3\xa4ltt\xc3\xa4miseksi.'